NEUVOSTON ASETUS (EY) N:o 2687/94,

annettu 31 päivänä lokakuuta 1994,

yhteisön rahoitustuesta Irlannin kansainväliselle rahastolle

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen ()

ottaa huomioon Euroopan parlamentin lausunnon ()

sekä katsoo, että

Irlannin pääministerin Albert Reynoldsin ja Ison-Britannian pääministerin John Majorin 14 päivänä joulukuuta 1993 antamassa yhteisessä julkilausumassa määritellään ulkoiset olosuhteet Euroopan unionin tämän osan rauhankehitykselle,

komissio ilmaisi 16 päivänä joulukuuta 1993 ja 31 päivänä elokuuta 1994 antamissaan ilmoituksissa haluavansa tukea aineellisesti tätä kehitystä, ja 21 päivänä syyskuuta 1994 antamassaan ilmoituksessa komissio ehdotti yhteisön Irlannin kansainväliselle rahastolle antaman tuen korottamista,

neuvosto ilmoitti 20 päivänä joulukuuta 1993, että Pohjois-Irlannin vaikean aseellisen selkkauksen päättyminen toisi useita sosiaalisia ja taloudellisia etuja tälle alueelle, asianomaisille jäsenvaltioille ja unionille kokonaisuudessaan, ja 4 päivänä lokakuuta 1994 antamassaan ilmoituksessa neuvosto totesi tyytyväisenä saavutetun kehityksen ja vahvisti uudelleen, että on välttämätöntä varmistaa rauhankehityksen pysyvyys,

Ison-Britannian ja Irlannin 15 päivänä marraskuuta 1985 tehdyn sopimuksen 10 a artiklassa määrätään, että molempien maiden hallitukset ovat yhteistyössä Irlannin molempien osien taloudellisen ja sosiaalisen kehityksen edistämiseksi alueilla, jotka ovat pahimmin kärsineet viime vuosien epävakaiden olojen seurauksista, sekä tarkastelevat mahdollisuuksia kansainvälisen avun saamiseksi tälle hankkeelle,

Ison-Britannian ja Irlannin sopimuksen 10 a artiklassa tarkoitettujen tehtävien tukemiseksi perustettiin Irlannin kansainvälinen rahasto, jonka tehtävänä on edistää taloudellista ja sosiaalista kehitystä ja tukea tasavaltalaisten ja unionistien yhteyksiä, vuoropuhelua ja sovintoa koko Irlannissa,

vuonna 1988 Yhdistyneen kuningaskunnan ja Irlannin hallitukset pyysivät yhteisöä tukemaan Irlannin kansainvälistä rahastoa,

yhteisön talousarviosta on osoitettu vuodesta 1989 vuosittain 15 miljoonaa ecua Irlannin kansainvälisen rahaston sellaisten hankkeiden tukemiseksi, jotka ovat merkinneet todellista lisähyötyä asianomaisille alueille,

Irlannin kansainvälisen rahaston ohjelmat edistävät yhteistyötä rajojen yli ja yhteiskuntaryhmien välillä ja suosivat siten tasavaltalaisten ja unionisten vuoropuhelua ja sovintoa,

Irlannin kansainvälisen rahaston perustamisen jälkeen sen varoilla on tuettu noin kolmea miljoonaa hanketta,

Irlannin kansainvälinen rahasto kannustaa köyhimpien alueiden asukkaita ottamaan osaa omien alueidensa taloudelliseen elvytykseen ja ottamaan siitä vastuun,

Irlannin kansainvälinen rahasto on esimerkki Ison-Britannian ja Irlannin välisestä hedelmällisestä yhteistyöstä taloudellisen ja sosiaalisen kehityksen edistämiseksi ja sovinnon tukemiseksi rajojen yli ja yhteiskuntaryhmien välillä,

olisi luotava järjestelmä yhteisön tuen jatkuvuuden varmistamiseksi Irlannin kansainväliselle rahastolle,

tämä tuki olisi annettava rahoitusavun muodossa kolmen vuoden ajan ja sitä olisi tarkasteltava uudelleen ajallaan,

arvioitu määrä, joka tarvitaan yhteisön tukeen Irlannin kansainväliselle rahastolle varainhoitovuosina 1995, 1996 ja 1997, on kunkin vuoden osalta 20 miljoonaa ecua ilmaistuna käypinä hintoina,

tällä tuella vahvistettaisiin edelleen jäsenvaltioiden ja sen kansojen keskinäistä solidaarisuutta, ja

perustamissopimuksessa ei ole muita määräyksiä tämän asetuksen antamiseksi tarvittavista valtuuksista kuin 235 artikla,

ON ANTANUT TÄMÄN ASETUKSEN:

1 artikla

Maksetaan vuosittaista tukea Irlannin kansainväliselle rahastolle, jäljempänä "rahasto" kullekin varainhoitovuodelle 1995, 1996 ja 1997. Tuen määrä vahvistetaan vuosittaisessa talousarviomenettelyssä.

2 artikla

Rahaston on käytettävä tukea Irlannin kansainvälistä rahastoa koskevan sopimuksen mukaisesti ensisijaisesti hankkeisiin, jotka ovat luonteeltaan rajoja ylittäviä ja yhteiskuntaryhmiä yhdistäviä.

Tukea on käytettävä siten, että sillä on tosiasiallinen vaikutus kyseisiin alueisiin, eikä sitä näin ollen saisi suunnata muihin julkisiin tai yksityisiin menoihin.

Valtuutetaan komission edustaja edelleen osallistumaan rahaston hallintoneuvoston kokouksiin tarkkailijana.

3 artikla

Edellä 1 artiklassa tarkoitettua tukea hallinnoi komissio.

Komissio laatii vuosittain budjettivallan käyttäjälle kertomuksen, johon sisältyy muun muassa:

- tiedot rahaston toiminnasta,

- luettelo hankkeista, joille tukea on myönnetty,

- arviointi avustustoimenpiteiden luonteesta ja vaikutuksesta, ottaen erityisesti huomioon rahaston tavoitteet ja 2 artiklan ensimmäisessä ja toisessa kohdassa vahvistetut perusteet,

- liite, joka käsittelee komission edustajan tai hänen valtuuttamiensa henkilöiden suorittamien tarkastusten ja valvonnan tulosta.

4 artikla

Vuosittainen tuki maksetaan kahdessa osassa seuraavien säännösten mukaisesti:

- maksetaan 80 prosentin suuruinen ennakko sen jälkeen, kun rahaston hallintoneuvoston puheenjohtaja on allekirjoittanut komission tukeen liittyvän vakiositoumuksen ja sitoutunut käyttämään tukea 2 artiklan mukaisesti, sekä vuosien 1996 ja 1997 tuen osalta sen jälkeen, kun komissio on vastaanottanut ja hyväksynyt edunsaajan vuosittaisen toimintakertomuksen ja tarkastetut tilit, jotka liittyvät edelliseen tarkastukseen,

- maksetaan jäljelle jäävät 20 prosenttia sen jälkeen, kun komissio on vastaanottanut ja hyväksynyt edunsaajan vuosittaisen toimintakertomuksen ja tarkastetut tilit.

5 artikla

Ennen vuoden 1996 loppua komissio laatii Euroopan parlamentille ja neuvostolle arviointikertomuksen, jossa se arvioi, onko tarvetta jatkaa tuen maksamista vuoden 1997 jälkeen.

6 artikla

Tämä asetus tulee voimaan 1 päivänä tammikuuta 1995 ja on voimassa 31 päivään joulukuuta 1997.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 31 päivänä lokakuuta 1994.

Neuvoston puolesta

Puheenjohtaja

K. KINKEL

() EYVL N:o C 89, 26.3.1994, s. 6

() Lausunto on annettu 27 päivänä syyskuuta 1994 (EYVL N:o C 305, 31.10.1994).